Londen: Dodetal styg; groep aanvaar verantwoordelikheidŉ Britse LP, Tobias Ellwood (links), staan by nooddienswerkers op die toneel buite die Paleis van Westminster in Londen (22 Maart 2017). Foto: Stefan Rousseau/PA via AP Die Islamitiese Staat (Isis) het verantwoordelikheid vir die dodelike aanval in Westminster in Londen aanvaar. Maroela Media het vroeër berig ŉ enkele aanvaller het met ŉ motor in voetgangers op die Westminster-brug ingejaag voordat hy ŉ polisiebeampte binne die hekke van die parlement met ŉ mes doodgesteek het. Die polisie het intussen bekendgemaak die dodetal van die aanval het tot ses gestyg. Dit kom nadat ŉ 75-jarige man Donderdagaand in die hospitaal dood is toe die masjiene wat hom aan die lewe gehou het afgeskakel is. Die oorledenes is die aanvaller, vier lede van die publiek en ŉ polisiebeampte. Minstens 29 mense wat tydens die aanval beseer is, word steeds in hospitale behandel. Die aanvaller is deur die polisie as Khalid Masood (52) geïdentifiseer. Hy is doodgeskiet deur polisiebeamptes nadat hy probeer het om die Britse parlementsgebou binne te gaan. Die metropolisie het gesê Masood is in Kent gebore en het in die westelike Middellande gewoon. “Hy het talle vorige oortredings vir onder meer aanranding en die besit van aanvalswapens. Sy laaste oortreding was in 2003.” Maroela Media het vroeër berig sewe mense is in hegtenis geneem in verband met dié dodelike terreuraanval. Theresa May, die Britse eerste minister, het gesê daar is steeds ŉ baie hoë risikofaktor in die land. May het Europeërs en die wêreldgemeenskap gemaan om sterk en verenig te staan teenoor terreur.